Ivan Makarov

**Ivan Makarov** (sündinud 15. oktoobril 1957 Tartus) on Eesti poliitik, ajakirjanik ja muusik.

## Elulugu
Ta lõpetas Tallinna 23 keskkooli, seejärel õppis 2 aastat Moskva Timirjazevi nim. akadeemias ja lõpetas 1979. aastal Eesti Põllumajanduse Akadeemia kalakasvatuse erialal. Pärast ülikooli töötas ta Läänemere kalamajanduse teadusliku uurimise instituudi Tallinna osakonnas nooremteadurina.

## Ajakirjanikuna
Ta on töötanud Õhtulehes tõlgi ja toimetajana.

Ta on töötanud Eesti Raadios (ERR) 1992. aastast kuni 2020. aasta maini Raadio 4 vastutava toimetajana, juhtis kümme aastat selle venekeelse raadiokanali reklaamiosakonda, olles ühtlasi ka *clipmaker*, teinud 20 aastat Raadio 4-s igapäevast Balti infosaadet "Raadius", 28 aastat öömuusika programmi ja 25 aastat hommikuprogramme, viimastel aastatel oli info- ja poliitiliste nädalasaadete "Subbotitsa" (*Субботица*) ja "Nedelitsa" (*Неделица*) juht. Makarov on teinud Vikerraadios "Keskööprogrammi" ja iganädalast vene meediaväljaannete ülevaadet, mis asendus hiljem nädalakommentaariga. Makarov on teinud Raadio 2-s ka muusikasaadet "Estrada". 

Ta on olnud mitme Eesti väljaande kolumnist.

## Poliitiline tegevus
2020. aasta veebruarist kuni 2021. aasta jaanuari lõpus toimunud valitsusevahetuseni töötas ta rahvastikuminister Riina Solmani kommunikatsiooninõunikuna. 

2021. aasta juunist Riigikogu aseesimehe Martin Helme abi.

Valiti 25. novembril 2021 Tallinna Linnavolikogu Haridus- ja kultuurikomisjoni aseesimeheks, taandas ennast juunis 2024. 

Alates 2022. aastast kuni 10. augustini 2024 kuulus ta Eesti Konservatiivsesse Rahvaerakonda. Ta kandideeris 2023. aasta valimistel Riigikokku, kogus valimisringkonnas nr 2 (Tallinna Kesklinna, Lasnamäe ja Pirita linnaosad) 693 häält ning ei osutunud valituks. Lahkus Riigikogu EKRE fraktsiooni nõuniku kohalt, mis nägi ette Uute Uudiste sisustamist, 7. augustil 2024. Samal päeval avas oma uudiste- ja arvamusportaali meediavalvur.ee

## Looming
Makarov andis välja ansambli Ruja üleliidulise vinüülplaadi tema enda tekstidega "Pust budet vsjo". Ta on kirjutanud nii vene- kui ka eestikeelseid laulutekste. Laule tema sõnadele esitasid Urmas Alender, Peeter (Pepe) Saar, Hillar Norralt, Indrek Patte, Mihkel Van, Tanel Padar, Jüri Homenja, Jaan Elgula, Mati Nuude, Estin, Erich Krieger, Tajo Kadajas, Hendrik Sal-Saller, Anne Veski, Uku Suviste, Ruja, Vanemõde, Data, Justament, Sunshine Company, 4 tankisti ja Rebane, Meie Mees, Hovery Covery, lätlaste Triana Park jpt.

Laulukirjutajana ja Ivanhoe solistina on ta andnud välja 4 sooloalbumit: kaks üleliidulise tiraažiga LP-d "Ozjora" (Melodija 1981) ja "Nomen nescio. Sine loco" (Melodija 1981), venekeelse helikasseti "Tšornõi angel" (Forte 1994) ning eestikeelse CD "Pojale" (Raadius).

2019. aasta novembris ilmus Makarovi raamat "Venelane Eestimaal". https://www.digar.ee/arhiiv/et/raamatud/125109

2025. aasta novembris ilmus Makarovi raamat "Viimane eestlane" https://raamatukoi.ee/viimane-eestlane

## Tunnustus
* 2008 Avatud Eesti Fondi Koosmeele auhind
* ajakirja Nädal aastapreemia
* 2011 Valdo Pandi nimeline ajakirjanduspreemia
* 2019 Postimehe aasta arvamusliider
* 2020 Eesti välisministeeriumi teeneterist

## Isiklikku
Ta on filosoofide Mihhail Makarovi ja Aleksandra Gorjatšova poeg. Tema abikaasa on Gerli Tali, neil on poeg Mihkel.

## Viited

## Välislingid
* Ivan Makarovi koduleht
* Ivan Makarovi plaadid ja videod